钦定古今图书集成/明伦汇编/闺媛典/第330卷 > 楚老莱妻
## 钦定古今图书集成/明伦汇编/闺媛典/第330卷 > 楚老莱妻

按刘向《列女传》，楚老莱妻，老莱子之妻也。莱子逃世
耕于蒙山之阳，葭墙蓬室，木床蓍席，衣缊食菽，垦山
播种。人或言之楚王曰：“老莱贤士也。”王欲聘以璧帛，
恐不来。楚王驾至老莱之门，老莱方织畚，王曰：“寡人
愚陋，独守宗庙，愿先生幸临之。”老莱子曰：“仆山野之
人，不足守政。”王复曰：“守国之孤，愿变先生之志。”老莱
子曰：“诺。”王去，其妻戴畚锸，挟薪樵而来，曰：“何车迹之
众也？”老莱子曰：“楚王欲使吾守国之政。”妻曰：“许之乎？”
曰：“何？”妻曰：“妾闻之，可食以酒肉者，可随以鞭捶；可授
以官禄者，可随以𫓧钺。今先生食人酒肉，受人官禄，
为人所制也，能免于患乎？妾不能为人所制。”投其畚
锸而去。老莱子曰：“子还，吾为子更虑之。”遂行不顾，至
江南而止，曰：“鸟兽之解毛，可绩而衣之，捃其遗粒，足
以食也。”老莱子乃随其妻而居之。民从而家者，一年
成落，三年成聚。君子谓老莱妻果于从善。《诗》曰：“衡门
之下，可以栖迟。泌之洋洋，可以乐饥。”此之谓也。